Dat die spoeg so spat - Art And Entertainment - Windhoek Express
Monday, June 01st, 2020 04:05:52
Dat die spoeg so spat
Die Handle Bar burger is 'n wenner. Foto's: Yolanda Nel
Die horlosie lees 11:17, maar dis asof daai koue goue ons naam roep. Maar ons besluit om onsself te
gedra en kies eerder ’n Clausthauler.
By The Handle Bar word ons vriendelik gegroet, maar ons moet vra vir ’n spyskaart voor ons ’n
ongemaklike stilte ondervind en vir ’n paar tellings net vir mekaar kyk. Die kelnerin vra sommer
onmiddellik onverskoning omdat daar nie salm is nie, maar ons is gelukkig hier vir burgers.
Sy gee ons ’n oomblik om na die spyskaart te kyk, maar na amper 15 minute se gewag, het ons besef
ons sal self na haar toe moet loop om ons bestelling in te plaas. Ek weet nie of dit die norm is en of
dit was omdat ons die enigstes in die restaurant was nie. Maar, na ons bestelling geplaas is, wag ons
nie lank nie.
Die Handle Bar burger en tjips laat my mond water én dit breek nie die bank nie. Die twee patties is
heerlik gaar gemaak en ’n soet agurkie doen net iets aan die ete wat ons beide hartseer laat toe ons
borde leeg is. Ook die syfies is iets om oor huis toe te skryf.
Geleë in die suidelike industriële gebied, is dié eetplek bietjie weggesteek, maar beslis die moeite
werd om te gaan soek. Hulle bied ook schnitzels en ’n verskeidenheid ontbyt- en middagete opsies.
Ek is al ’n geruime tyd op die spoor van ’n heerlike burger in die hoofstad en vir hierdie happie kry
The Handle Bar baie punte.
 Vrydag (1 November) word “Harleyween” gehou, met ’n pretrit vanaf Harley-Davidson tot by
The Handle Bar. Alle motorfietse (en hul ryers) is welkom, met pryse op die spel vir die bes
gekleedes. Musiek word deur Svannah en Rick & Jacques verskaf.